Man en sesjarige verdrink in RandburgArgieffoto ŉ Sesjarige kind en ŉ volwasse man het Dinsdagmiddag in ŉ swembad by ŉ huis in Bordeaux in Randburg, Johannesburg, verdrink. “Paramedici kon ongelukkig niks meer vir die man doen toe hulle by die toneel opgedaag het nie,” het Pieter Rossouw, woordvoerder van ER24, in ŉ verklaring gesê. “Die kind is na die Mediclinic Sandton geneem, maar is ook met aankoms by die hospitaal dood verklaar.” Die kind het glo buite gespeel en in die swembad geval. “Volgens omstanders het die man ingespring om die kind te red, maar hy kon nie swem nie en het sy bewussyn in die water verloor,” het Rossouw bygevoeg. “ER24 doen ŉ beroep op die publiek om versigtig te wees rondom swembaddens. Kinders moet nooit sonder toesig naby water speel nie, en jy moet nooit inspring om iemand te red wat dalk verdrink nie. Gebruik eerder ŉ stok of ŉ drywende voorwerp om die persoon te help.” Die polisie ondersoek die voorval.